b"\n_START_ARTICLE_\nForns de cal\xc3\xa7 de Cervell\xc3\xb3\n_START_SECTION_\nForn de cal\xc3\xa7 del Bosc de la Creu d'Ordal\n_START_PARAGRAPH_\nEl Forn de cal\xc3\xa7 del Bosc de la Creu d'Ordal est\xc3\xa0 inventariat. S'accedeix a peu o en vehicle pel cam\xc3\xad d'Ordal a Mas Granada (en direcci\xc3\xb3 al tur\xc3\xb3 de la Cocona), a uns 100 metres de dist\xc3\xa0ncia de la carretera de la Pedrera del Tel\xc3\xa8graf. Forn de cal\xc3\xa7 de base circular.\n_START_SECTION_\nForn de cal\xc3\xa7 del Lledoner\n_START_PARAGRAPH_\nS'observen alguns residus corresponents al Forn de cal\xc3\xa7 del Lledoner. Est\xc3\xa0 al costat d'un abocador incontrolat. S'accedeix des de la pista que surt de la N-340 cap a Can Cases de Sant Pon\xc3\xa7 (Cam\xc3\xad de Vallirana) a uns 150 metres aproximadament de la carretera.\n_START_SECTION_\nForn de cal\xc3\xa7 del Cam\xc3\xad de les Cases de Sant Pon\xc3\xa7\n_START_PARAGRAPH_\nGeol\xc3\xb2gicament la zona on es troba aquest forn pertany a l'estrep septentrional de la serra de Garraf, on s\xc3\xb3n molt abundants les pedres calc\xc3\xa0ries i guixoses. \xc3\x89s una construcci\xc3\xb3 que es troba al Cam\xc3\xad de les cases de Sant Pon\xc3\xa7 de l'Ordal, de secci\xc3\xb3 interior cil\xc3\xadndrica amb un contrafort exterior al costat dret del portal d'extracci\xc3\xb3. El parament \xc3\xa9s de grans carreus de pedra disposats en filades i deixats a la vista. El brancal de l'entrada \xc3\xa9s d'uns tres metres; \xc3\xa9s un arc lleugerament apuntat. El basament de la fogaina es troba un metre per sota del nivell del cam\xc3\xad d'acc\xc3\xa9s. Per la construcci\xc3\xb3 i manteniment actual del basament d'aquest forn, cal considerar-lo d'una \xc3\xa8poca bastant antiga, la part superior, per\xc3\xb2, seria una reconstrucci\xc3\xb3 del segle XVIII."